**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Dvadesete posebne sjednice Narodne skupštine Republike Srpske**

**održane 30. jula 2021. godine**

Dvadeseta posebna sjednica Narodne skupštine Republike Srpske održana je 30. jula 2021. godine u Banjoj Luci.

Predsjednik Narodne skupštine Republike Srpske Nedeljko Čubrilović (u daljem tekstu: predsjednik) otvorio je Dvadesetu posebnu sjednicu i konstatovao da postoji kvorum za rad, te da su odsustvo sa sjednice najavili narodni poslanici: Radovan Vuković, Branko Butulija, Darko Babalj, Perica Bundalo, Radenko Čupić, Budimir Balaban, Krsto Jandrić i Gordana Tešanović.

Predsjednik je naglasio da se i na ovoj sjednici radi uz preporuke Instituta za javno zdravstvo Republike Srpske.

Shodno Zaključku Kolegijuma, a na osnovu člana 252 stav 2 Poslovnika Narodne skupštine Republike Srpske („Službeni glasnik Republike Srpske“, broj 66/20) predsjednik je dao na izjašnjenje prijedlog da ova sjednica bude zatvorena za javnost, i isti je usvojen sa ***šezdeset dva glasa ''za'', tri ''protiv'' i jednim ''uzdržanim''***.

Na početku sjednice predsjednik je obavijestio prisutne da će se raditi dok se ne iscrpi dnevni red Dvadesete posebne sjednice Narodne skupštine Republike Srpske, a da će ***dan za glasanje***biti po okončanju rasprave o predloženim tačkama dnevnog reda.

Sjednica je zakazana na zahtjev klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP, koji su i predložili dnevni red u skladu sa članom 170 stav 1 i člana 171 Poslovnika Narodne skupštine Republike Srpske.

Na osnovu člana 127 stav 8 Poslovnika Narodne skupštine Republike Srpske Zaključak sa sjednice Kolegijuma da se spoji rasprava o predloženim tačkama ***usvojen je sa šezdeset šest glasova ''za'', tri ''protiv'' i nijednim ''uzdržanim''***, s tim da uvodno izlaganje bude pojedinačno kao i izjašnjavanje o tačkama dnevnog reda.

Takođe, predsjednik je obavijestio prisutne da je Zaključak Kolegijuma da u raspravi o dnevnom redu na ovoj sjednici mogu da učestvuju predsjednici političkih stranaka, i to u jednom trajanju do 10 minuta i do dva predstavnika svakog od klubova.

Poslanici Narodne skupštine Republike Srpske su usvojili su

**DNEVNI RED**

1. **Prijedlog zakona o neprimjenjivanju odluke visokog predstavnika kojom se donosi Zakon o dopuni Krivičnog zakona Bosne i Hercegovine – po hitnom postupku – na prijedlog klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP;**
2. **Prijedlog zakona o dopuni Krivičnog zakonika Republike Srpske – po hitnom postupku - na prijedlog klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP;**

**sa *67 glasova ''za'', tri ''protiv'' i nijednim ''uzdržanim''.***

Nakon toga prešlo se na objedinjenu raspravu o tačkama dnevnog reda.

**Ad – 1:**  **Prijedlog zakona o neprimjenjivanju odluke visokog predstavnika kojom se donosi Zakon o dopuni Krivičnog zakona Bosne i Hercegovine – po hitnom postupku – na prijedlog klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP**

**2. Prijedlog zakona o dopuni Krivičnog zakonika Republike Srpske – po hitnom postupku - na prijedlog klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP**

U ime predlagača ispred svih klubova uvodno izlaganje o 1. tački podnio je Milan Petković, potpredsjednik Narodne skupštine Republike Srpske, a o 2. tački Ivanka Marković, narodni poslanik.

Zaključak Kolegijuma da u raspravi o dnevnom redu na ovoj sjednici mogu da učestvuju predsjednici političkih stranaka, i to u jednom trajanju do 10 minuta, te su se isti obratili sljedećim redoslijedom:

* Milorad Dodik – SNSD,
* Mirko Šarović – SDS,
* Branislav Borenović – PDP,
* Petar Đokić – SP,
* Nenad Stevandić – Ujedinjena Srpska i
* Dragan Čavić – NDP.

Po Poslovniku narodnim poslanicima su se obratili: Željka Cvijanović, predsjednik Republike Srpske i Radovan Višković, predsjednik Vlade Republike Srpske.

U poslaničkoj raspravi učestvovali su, po članu 132 Poslovnika, predsjednici ili poslanici u ime kluba poslanika: Jelena Trivić, Spomenka Stevanović, Ivanka Marković, Igor Žunić, Begija Smajić, Dalibor Stević, Igor Crnadak, Kostadin Vasić, Senad Bratić, Duško Ivić, Dušica Šolaja, Darko Banjac i Nebojša Vukanović.

Predlagači Prijedloga zakona o neprimjenjivanju Odluke visokog predstavnika kojom se donosi Zakon o dopuni Krivičnog zakona BiH uložili su amandman.

Zaključena je rasprava o ovim tačkama dnevnog reda, a završnu riječ o 1, tački podnio je Milan Petković, potpredsjednik Narodne skukpštine Republike Srpske, dok o 2. tački dnevnog reda nije bilo završne riječi.

Nakon završetka rasprave o tačkama dnevnog reda Dvadesete posebne sjednice prešlo se u ***dan za glasanje****.*

*U* ***danu za glasanje***,30. jula 2021. godine*,* svoje odsustvo najavili su sljedeći narodni poslanici: Radovan Vuković, Branko Butulija, Darko Babalj, Perica Bundalo, Radenko Čupić, Budimir Balaban, Krsto Jandrić, Gordana Tešanović, Milan Radović i Andrea Dorić.

Poslanici su se izjasnili o tačkama dnevnog reda:

**Ad – 1:**  **Prijedlog zakona o neprimjenjivanju Odluke visokog predstavnika kojom se donosi Zakon o dopuni Krivičnog zakona Bosne i Hercegovine – po hitnom postupku – na prijedlog klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP**

Amandman predlagača Prijedloga zakona o neprimjenjivanju Odluke visokog predstavnika kojom se donosi Zakon o dopuni Krivičnog zakona Bosne i Hercegovine postao je sastavni dio zakona.

Poslanici ***su usvojili*** Odluku o prijevremenom stupanju na snagu Zakona o neprimjenjivanju Odluke visokog predstavnika kojom se donosi Zakon o dopuni Krivičnog zakona Bosne i Hercegovine ***sa sedamdeset glasova ''za'', tri ''protiv'' i nijednim ''uzdržanim''.***

Zakon o neprimjenjivanju Odluke visokog predstavnika kojom se donosi Zakon o dopuni Krivičnog zakona Bosne i Hercegovine ***usvojen je sa šezdeset devet glasova ''za'', tri ''protiv'' i nijednim ''uzdržanim''.***

**Ad – 2: Prijedlog zakona o dopuni Krivičnog zakonika Republike Srpske – po hitnom postupku - na prijedlog klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP**

Poslanici ***su usvojili*** Odluku o prijevremenom stupanju na snagu Zakona o dopuni Krivičnog zakonika Republike Srpske ***sa sedamdeset glasova ''za'', tri ''protiv'' i nijednim ''uzdržanim''.***

Zakon o dopuni Krivičnog zakonika Republike Srpske ***usvojen je sa sedamdeset glasova ''za'', tri ''protiv'' i nijednim ''uzdržanim''.***

Zaključak klubova poslanika SNSD, SDS, PDP, DEMOS, SP, DNS, US, SPS, NPS i Poslaničke grupe NDP, kojim se podržavaju usaglašeni zaključci predsjednika političkih stranaka, sa sastanka održanog 26. jula 2021. godine, ***usvojen je sa sedamdeset glasova ''za'', tri ''protiv'' i nijednim ''uzdržanim''.***

Predsjednik je zaključio Dvadesetu posebnu sjednicu Narodne skupštine Republike Srpske.

U skladu sa članom 174 stav 10 Poslovnika sastavni dio ovog zapisnika je stenogram od 92 stranice, tonski i video-zapis Dvadesete posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Nebojša Zgonjanin Nedeljko Čubrilović***